**Krav om politiattest i Lillehammer Rideklubb**

Ordningen gjelder for alle som skal utføre oppgaver som i vesentlig grad innebærer et tillits- eller ansvarsforhold overfor mindreårige eller mennesker med utviklingshemming.

**Politiattest skal derfor framvises av trenere og instruktører.**

Ansvarlig for politiattester i LIRK: Trond Wæhler

Telefon: 957 35 665

E-post: pansy@live.no

Den som er ansvarlig for politiattestene, har taushetsplikt overfor uvedkommende i forhold til de opplysninger de får kjennskap til.

Politiattesten inneholder kun opplysninger om personen for tiden er siktet/tiltalt eller tidligere ilagt forelegg/dømt for brudd på bestemmelser i straffeloven om seksualforbrytelser overfor barn. Idrettslaget har ikke anledning til å be personen om å innhente politiattest for andre straffbare forhold. Innhenting av politiattest er gratis.

**Hvor lenge varer en politiattest og hvor ofte skal en person sjekkes?**

En person som ble sjekket da han/hun ble ansatt/påtok seg oppdraget, kan i utgangspunktet ikke sjekkes på nytt selv om vedkommende i lengre tid fremover fortsetter å utføre tilsvarende oppgaver for idrettslaget. Dersom det er gått flere år fra personen ble sjekket, svekkes effekten av politiattesten. Derfor mener NIF at en person som settes til en annen oppgave i idrettslaget som også innebærer et tillits-/ansvarsforhold overfor mindreårige/ utviklingshemmede, bør avkreves ny attest.

Påtar personen seg oppgaver for et annet idrettslag, må vedkommende fremvise politiattest. Det samme gjelder dersom personen har vært borte fra idrettslaget i en periode, for eksempel ett år eller en sesong, og igjen påtar seg nye oppgaver for laget. Om en person skal sjekkes eller ikke, må alltid vurderes konkret fra gang til gang. Dersom idrettslaget er i tvil, bør det heller sjekke en gang for mye enn en gang for lite. Idrettslaget kan imidlertid ikke avkreve politiattest av enhver person idrettslaget måtte ønske. Det må foreligge et ansvars- eller tillitsforhold overfor mindreårige eller mennesker med utviklingshemming.

Du kan lese mer om ordningen og hvordan den håndteres på <http://www.idrett.no/politiattest>

**Innhenting av politiattest**:

**1:** Søknadsskjema lastes ned fra <http://www.idrett.no/politiattest>. Fyll ut og gjør avtale for kontroll før innsending med den som er ansvarlig for politiattester i klubben. NB Det må leveres skjema med original underskrift! Scannede/kopierte dokumenter godtas ikke av politiet.

**2:**Politiet sender attesten som ordinær post til den søknaden gjelder for. Den sendes ikke til idrettslaget.

**3:**Den søknaden gjelder for, skal framvise sin politiattest til den som er ansvarlig for politiattester i klubben. Lillehammer Rideklubb skal ikke lagre attesten, men kun få den framvist til gjennomsyn.

Personer som ikke har fremvist politiattest uten merknad, kan ikke settes til oppgaver som innebærer et tillits- eller ansvarsforhold overfor mindreårige eller mennesker med utviklingshemming.

10. april 2013, Lillehammer Rideklubb